Секс
Сексът (още сексуален акт, полов акт, коитус или сношение) е сексуално проникване, между две живи същества – хора или животни. В по-широкото си значение думата означава не само съвкуплението (акт с проникване, копулация, при животните – съешаване), но и всякакъв интимен физически контакт с цел удовлетворяване на сексуалното желание. За повечето нехуманоидни животни сексуалният акт се извършва единствено с репродуктивна цел чрез инсеминация и последваща фертилизация. Все пак при делфините например е известно, че двойките се събират за сексуални взаимодействия дори когато женската е извън фертилен период на репродуктивния цикъл, както и има секс между партньори от един и същи пол. За разлика от тях, в повечето случаи хората правят секс за удоволствие.

Видове секс 

В зависимост от пола на партньорите сексуалният контакт може да бъде разнополов и еднополов.

Секс между повече от двама души се нарича групов секс (оргия).

Сексуален контакт с цел финансова или материална изгода, а не (само) от желание за сексуално удовлетворение, се нарича проституция.

Прякото, буквално и в някои случаи вулгарно възпроизвеждане на полов акт чрез литературни, изобразителни и аудио-визуални средства се нарича порнография, а по-изтънченото и естетическо представяне се нарича еротика. Границите между двете понятия обаче понякога са твърде размити.

Сексуални действия 
Действията, насочени към стимулиране на половите органи и целящи постигане на сексуално удовлетворение, се наричат сексуални действия. Те могат да бъдат:

 анално проникване
 аналингус
 вагинално проникване
 кунилингус
 мастурбация
 орален секс
 петинг
 псевдопроникване
 трибадизъм
 фелацио
 фингъринг
 фистинг
 фрот
 целувки

Религия и секс 
Религиозните виждания по отношение на сексуалния акт варират силно между отделните религии, между отделните секти или разклонения на една религия, както и между различните вярващи.

В християнството днес на секса се гледа балансирано – от една страна, той е Божие благословение спрямо човека (в Стария Завет Бог благославя сексуалните връзки: „Плодете се и множете се“), а от друга – следва да бъде практикуван единствено в рамките на осветения от Църквата брачен съюз.

В Римокатолическата църква сексът е позволен само ако се използва за възпроизвеждане, което означава, че в брака е разрешен само вагиналният секс. Според католическата църква сексът не е за удоволствие, а за възпроизвеждане. Заради тази причина контрацепцията е забранена за католиците.

В исляма сексът е позволен само в брака със съпруга. Например позволени са вагиналният и оралният секс. Аналният секс е забранен в исляма.

Сексът в речта 
 Разпространени синоними на секс в българския език, смятани за вулгаризми, са еба̀не, чукане и други. Евфемизми са любя се, правя любов, спя с и други.

Вижте също 

 Сексология
 Любов
 Оргазъм
Според сексуалната ориентация и партньорите в секса
 Разнополов секс
 Еднополов секс
 Хетеросексуалност
 Хомосексуалност
 Бисексуалност

Тематизиране на секса
 Еротика
 Порнография

Правни
 Проституция
 Изнасилване
 Сексуален тормоз

Други
 Генофобия

Източници

Външни препратки 
  Международна енциклопедия върху сексуалността 
  Правни съвети към прокурорите във Великобритания по въпроси касаещи сексуалния акт